SHBA kërkon nga OKB që Jemaah Islamiyah të përfshihet në listën e organizatave terroriste - 2002-11-01
Sekretari Powell: anëtarët e Jemaah Islamiyah-s të arrestuar kohët e fundit në Singapor, Malajzi dhe Filipine kanë zbuluar lidhje me al
Amerika me të cilën janë bashkuar Australia, Indonezia dhe një numër vendesh të tjera partnere në mbarë botën, ka kërkuar nga OKB-ja që ta përfshijë grupin Jemaah Islamyah-n në listën e organizatave terroriste të cilat janë objekt sanksionesh. Shtetet e Bashkuara e kanë futur Jemaah Islamiyah-n në listën e organizatave të huaja terroriste, sipas ligjeve amerikane. Jemaah Islamyah apo Grupi Islamik ka celula që veprojnë në mbarë Azinë Juglindore. Objektivi i deklaruar nga kjo organizatë është krijimi i një shteti islamik ku të përfshihen Malajzia, Singapori, Indonezia dhe Filipinet Jugore. Përcaktimi i Jemaah Islamyah si grup terrorist bëhet pas shpërthimit të 12 tetorit në ishullin Bali të Indonezisë, si pasojë e të cilit humbën jetën të paktën 190 persona. Megjithatë nuk është ende e qartë se kush është përgjegjës për këtë shpërthim. Shtetet e Bashkuara dhe vendet e tjera ka kohë që janë të vetëdijshme për kërcënimin që përbën Jemaah Islamiyah. Siç është shprehur Sekretari i Shtetit, Colin Powell, Jemmah Islamiyah, ka hartuar plane për shpërthime kundër ambasadës së Shteteve të Bashkuara në Singapor dhe ndaj interesave të disa vendeve të tjera në dhjetorin e vitit të kaluar. Për më tepër, tha sekretari Powell, anëtarët e Jemaah Islamiyah-s të arrestuar kohët e fundit në Singapor, Malajzi dhe Filipine kanë zbuluar lidhje me al-Qaidën. Jemaah Islamiyah është themeluar nga Abdullah Sungkar, i cili vdiq më 1999. Vendin e tij si kryetar grupi e zuri Abu Bakar Bashir, klerik mysliman nga Solo e Indonezisë. Bashir është arrestuar kohët e fundit nga autoritete indoneziane. Drejtues i operacioneve terroriste të Jemaah Islamiyah-s besohet se është Riduan Isamuddin-i, që njihet edhe me emrin Hambali. Thuhet se ai ka qenë përgjegjës për shpërthimet në disa kisha të Xhakartës dhe në 8 qytete të tjera indoneziane Natën e Krishtlindjes së vitit 2000, 18 vetë humbën jetën dhe 50 u plagosën. Edhe autoritetet në Malajzi, Singapor dhe Filipine e kanë lidhur Hambalin me komplotet terroriste. Shtetet e Bashkuara do të bllokojnë çdo pasuri të Jemaah Islamyia-s në institucionet financiare amerikane. Do të jetë e dënueshme penalisht për këdo që me vetëdije përkrah këtë grup. Për më tepër, përcaktimi i Kombeve të Bashkuara për Jemaah Islamiyah si një organizatë terroriste do të kërkojë që vendet-anëtare të bllokojnë pasuritë e kësaj organizate. Siç është shprehur Sekretari i Shtetit Powell, ky do të ishte një sinjal i fuqishëm se vendet e Azisë Juglindore nuk do ta tolerojnë terrorizmin. //az//